8 E re ka Morwa a ne a atamalane thata le Jehofa, o ne a tlhalosa Rara ka tsela e e utlwalang go feta ope fela. Tsela e e molemolemo ya go itse Rara ke ka go ithuta ka se Morwa yo o tsetsweng a le esi a neng a se ruta le go se dira. Ka sekai, akanya kafa go neng go ka nna thata ka gone go tlhaloganya ka botlalo se lefoko “lorato” lo se kayang ka go bala fela tlhaloso ya lone mo dikishinaring. Le fa go ntse jalo, fa re sekaseka dipego tse di utlwalang sentle tsa bakwadi ba Diefangele tse di malebana le bodiredi jwa ga Jesu le kafa a neng a amega ka gone ka ba bangwe, re ka ithuta go le gontsi ka polelwana eno e e reng, “Modimo ke lorato.” (1 Joh. 4:8, 16) Go ntse jalo le ka dinonofo tse dingwe tsa Modimo tse Jesu a neng a di senolela barutwa ba gagwe fa a ne a le mo lefatsheng.